**2. Rozum (intelekt)**

„*Živočíšny človek neprijíma veci Božieho Ducha; sú mu bláznovstvom a nemôže ich pochopiť, lebo ich treba duchovne posudzovať.“* – 1 Kor 2,14

„*Duch „skúma všetko, aj Božie hlbiny*“ – 1 Kor 2,10.

„*Keď príde Duch pravdy, povedie vás k celej pravde*“ – Jn 16:23.

Aj v prípade daru rozumu je tento boží dar doplnením, náhradou katastrofálnej straty, ktorú spôsobil v nás hriech Adamov. Jasný, prenikavý, neskalený rozum bol prirodzenou výbavou človeka v stvorení. A potom sa zatemnil, strácal... Hriech ohlupuje! Tohto si buďme dobre vedomí! Hriešnik nemôže vidieť správne ani dobro jednotlivca, ani spoločenské dobro. Hriech mu nasadí deformujúce clony. Veď už v raji sa naši prarodičia skryli pred Všadeprítomným a Vševediacim do kríkov! Aká to hlúposť!

Hriešnik môže byť aj génius vo vede, prípadne v umení, ale v medziľudských vzťahoch a v morálke súčasne až idiot.

Rozum je charakteristikou človeka a zároveň patrí medzi najväčšie hodnoty. Je jedným prvkom obrazu Boha v človeku, je to božský dar. (Pozn. Náš Pán je jediné Dobro a teda môže milovať len to, čo je On. Preto – aby mohol milovať svoje dielo – vložil do každého niečo zo seba, svoj obraz, svoju pečať. A v každom stvorení jedinou skutočnou hodnotou, hodnou lásky, je to božské.) Rozum – budeme chápať v zmysle „rozumieť“, nie v bežnom zmysle ako schopnosti uvažovať – relatívne vlastnej každému človeku. **Ide tu o omnoho viac.** O schopnosť vidieť veci v súvislostiach. Aj v maličkostiach. Napr.: Vojde brat do jedálne, kde už sedí 6 – 7 iných, ide rovno k oknu a otvorí ho. „Je tu dusno!“ – povie. Možno má pravdu, ale správa sa ako jediný rozumný na svete. Možno mu vytknúť, čo Jób svojim priateľom: „*Vy jediní ste teda ozaj ľuďmi a všetka múdrosť s vami zahynie.*“ – Jób 12,2

Správne by bolo najprv sa pozdraviť (často sa na to zabúda pri vstupe do miestnosti) a potom sa spýtať: „Bratia, prišiel som zvonku, kde je čerstvejšie a tu je dusno, nebude vám vadiť, ak trochu otvorím okno?“ – tým nikoho neurazí, nad nikým neaplikuje svoju pomyslenú a nepravdivú moc – a treba sa zariadiť podľa zhody názorov, čo sa prejaví. A to ešte vôbec nie je oblasť duchovná... Ale hlúposť si nájde skulinky, kde sa tlačí do nášho života. Preto sa treba o rozum namáhať, bojovať a modliť: *„****Uvažovať je ľudské, pochopiť je božské****.“ (Pre človeka najistejšie pravdy sú tie, na ktoré príde sám. Ale sám na nič nepríde. A presne o to ide!)* *„****Viera je súhlas s Bohom v šere tajomstva****.“ (Pre ľudský rozum niet nič príťažlivejšieho, ako tajomstvo.)*

Duch Svätý s darom viery udeľuje aj osobitný dar rozumu, túžbu pochopiť, preniknúť tajomstvo, vnútorné tušenie božskej pravdy (intuíciu?). Myšlienky Božie nie sú myšlienky ľudské. Pán hľadí inak, ako ľudia. A nepochybujme ani trochu, že ten božský názor na veci a diania je správnejší, než ten náš. Ako často sa aj medzi veriacimi aj nahlas vyslovujú otázky, ba priam výčitky typu: „*Prečo toto Boh dopustil?!*“ „*Keby bol Boh, toto by sa nikdy nemohlo stať!*“ Pochopiť Božie dielo, Božie úmysly je zrejme nad naše schopnosti. Ale rovnako je zrejmé, že náš Pán si želá, aby sme mu rozumeli, aby sme Mu tak trochu „*videli do kariet*“... Veď inak by nám rozum ani nebol dával a ak nám ho dal, chce, aby sme ho používali! Tajomstvo rozdielnosti myslenia – úžasné spustošenie, ktoré vykonal v nás hriech – a priepasť zatemnenia prekonáva Pán darom rozumu.

Slovo „rozum“ sa odvodzuje z latinského „intus legere – čítať vo vnútri“, preniknúť, pochopiť. Pomocou daru rozumu veriaci človek získava iskru prenikavej schopnosti, ktorá mu otvára srdce pre radostné pochopenie láskyplného Božieho plánu. A znovu opakujem: Nejde tu o pochopenie celého historického diela spásy. Skôr o pochopenie momentov božieho dotyku v bežnom živote, v maličkostiach. Nemožno oddeliť duchovný život od profánneho. Musia tvoriť **jednotu**, inak to rozdelenie človeka zabije. V takýchto situáciách sa obnovuje skúsenosť emauzských učeníkov, ktorí si – keď v lámaní chleba spoznali Pána – hovorili: „Či nám nehorelo srdce, keď nám vysvetľoval Písma?!“ - (Lk 24, 32). Keby boli mali dar rozumu, spoznajú Ho ešte skôr, než vzal chlieb do ruky – to bola totiž úloha hostiteľa a pána domu! Ale to ešte neboli Turíce...

Táto nadprirodzená inteligencia sa nedáva len jednotlivcom, ale aj komunite – veriacim, ktorí vďaka „pomazaniu“ Duchom (1 Jn 2, 20 a 27) vlastnia osobitný „cit viery“ a zvláštnym spôsobom pastierom, ktorí ako nástupcovia apoštolov sú dedičmi Ježišovho prisľúbenia (Jn 14, 26 a 16, 13) a sú zodpovední za vedenie druhých. Cieľom tohto daru je viesť jednotlivcov i spoločenstvá v konkrétnych voľbách k správnemu riešeniu v širokých súvislostiach. (*Spomeňte si na film Sv. Pavol 3. – ostať, či odísť z Ríma?*) Veď svetlo Ducha, tým že zbystruje poznanie božských vecí, robí jasnejším a prenikavejším aj pohľad na ľudské veci. Má silu vytvárať JEDNOTU života. Vďaka tomu lepšie vidíme aj Božie znaky, ktoré sú vpísané do stvorenia, dejín a udalostí. Objasňuje sa nám nie iba pozemský rozmer udalostí, ale aj ich význam z hľadiska dejín spásy – celkových, ale najmä našich osobných – ba dokonca sa môže dospieť k prorockému rozlúšteniu znakov prítomného a budúceho času; *znaky čias – znaky Božie! Pokrytci, vzhľad zeme a neba viete posúdiť. Ako to, že terajší čas posúdiť neviete?* – Lk 12,56

 Rozvíjajme dar **rozumu**, čítať vo vnútri, prenikať do hĺbky... Je to dar, ktorý sa usiluje rozumom a Božím slovom o hlboké a vedomé poznanie skutočnosti a faktov. „*Duch pozná všetky veci, aj skryté Božie myšlienky.“* 1 Kor 2, 10-11: *Ale nám to Boh zjavil skrze Ducha, lebo Duch skúma všetko, aj Božie hlbiny. Veď kto z ľudí vie, čo je v človeku, ak nie duch človeka, ktorý je v ňom? Tak ani čo je v Bohu, nepozná nik, iba Boží Duch.*

 Žijeme vo svete rýchleho a povrchného hodnotenia. Masmédiá preberajú jedno od druhého rôzne údaje a rozširujú ich bez overenia. A ľudia ich bez overenia prijímajú! Ako často sa v rozhovoroch stretáme s argumentáciou: „*Videl som to v televízii, čítal som to v novinách! – Teda je to pravda!“*  (Thomas Jefferson: Človek, ktorý sa nikdy nepozrie do novín, je lepšie informovaný, ako ten, kto ich číta. Lebo ten, kto nič nevie, je pravde bližšie, ako ten, kto má hlavu plnú lží a omylov.) Ľudia sa snažia viac „ukázať“ ako „byť“. Myslia si, že keď sa zdajú, že aj sú. Existuje veľká snaha o vylepšenie vonkajška – image. (Aj make-up, aj zážitky a dovolenky...) To ***intus*** – vo vnútri – nie je dnes silnou stránkou ani mravnosti, ani osobného úsilia. Dar rozumu učí dostať sa k pravde o nás samých, o veciach, udalostiach i návrhoch a možnostiach.

„*Keď príde On, Duch Pravdy, privedie vás k plnej pravde.“* – Jn 16,13

a tiež Jn 16,8: *A keď príde On, ukáže svetu, čo je hriech, čo spravodlivosť a čo súd.*

 Je to dar, ktorý nám pomáha prekonať povrchnosť v prístupe k životu, ku skutočnosti, k svetu. Vedie nás neuspokojiť sa s tým, čo sa hovorí, s kadejakými zvesťami, ani s prvým komentárom, ktorý počujeme, ani s obrazmi, ktoré prináša televízia... Toto všetko zvažujeme a rozlišujeme vo svetle Slova. *Milovaní, neverte každému duchu, ale skúmajte duchov, či sú z Boha, lebo do sveta vyšlo mnoho falošných prorokov.* – 1 Jn 4,1

 Medzi skutočnosťami, do ktorých nás vovádza tento dar, je prvá a najdôležitejšia **osoba Ježiša Krista** a jeho **slovo**. (Odísť, či ostať v Ríme? „Ak vás budú prenasledovať v jednom meste, ujdite do druhého...“) Vedie nás k prehĺbeniu viery, k používaniu inteligencie na pochopenie kresťanských tajomstiev a ich vzťahu k životu. Naše srdce a naša inteligencia, pobádaná týmto darom, hľadá zmysel života v rozjímaní; v Božom slove. Slová Biblie, ktoré sme možno viackrát letmo prečítali, zrazu nadobúdajú nový, existenciálny zmysel, dávajú nové svetlo do života. Pri čítaní evanjelia nás už nezaujíma novota, ale **dôverné poznanie srdca Ježišovho**, ktoré stále viac preniká dušu, dáva jej túžbu stále viac sa podobať tomuto Srdcu, odpovedať vždy vernejšie jeho požiadavke lásky a túžby, aby sme pobádali bratov k láske voči Ježišovi a všetkými silami sa usilovali o spásu duší. Stále jasnejšou sa nám stáva pravda, že Pán je so svojim krížom jediným Vykupiteľom sveta (že to ani inak nemohlo byť!) a človek už nechce vedieť nič iné, iba Ježiša Krista, a to ukrižovaného (1 Kor 2, 2). Svätý Pavol tu naráža na typickú zábavu Grékov, chodiť na námestia počúvať rečníkov a posudzovať, ktorý hovorí lepšie. Sám šiel do Atén, pokúsil sa ukázať svoje vzdelanie a keď začal ohlasovať Zmŕtvychvstanie, smiali sa mu do tváre. Vtedy sa rozhodol ohlasovať jasne evanjelium Boha, ktorý umiera na kríži. Nechce, aby sa viera kresťanov zakladala na peknom slove a prednese, ale len na vnútornom pochopení, na dare Ducha, na súhlase s Bohom v temnote tajomstva, ktoré poskytuje jasnejšie svetlo, než všetka ľudská veda. A k tomuto, do tohto svetla pochopenia nás vedie dar rozumu.

Pápež František nám k tomu píše: Caritas in veritate – CiV: Láska (caritas) nevylučuje poznanie, naopak, vyžaduje si ho, rozvíja ho a zvnútra ho oživuje. Poznanie nikdy nie je iba dielom inteligencie. Iste, možno ho zredukovať na kalkuláciu alebo experiment, ale ak má byť múdrosťou, schopnou orientovať človeka vo svetle prvotných princípov a jeho posledných cieľov, musí byť „dochutené soľou lásky“. Konanie bez poznania je slepé a poznanie bez lásky je sterilné. Veď „ten, kto je preniknutý opravdivou láskou, je veľmi vynaliezavý v odhaľovaní príčin biedy, pri hľadaní prostriedkov, ako proti nej bojovať a ako nad ňou rozhodne zvíťaziť“. **Neexistuje najskôr inteligencia a potom láska: jestvuje láska plná inteligencie a inteligencia plná lásky.** – CiV 30

Intelekt je schopnosť prenikať „dovnútra“ a chápať. Okrem toho nás povznáša do vyššieho sveta, vytvára ideály krásy a dobroty. Krása slova, obrazu, príbehu... Dosahuje božský svet, povznáša myseľ k Bohu, zvrchovanému svetlu. „Myslite na to, čo je hore...“ Jn 3,13: *Nik nevystúpil do neba, iba ten, čo zostúpil z neba, Syn človeka.*

Jedine On nám môže dať Ducha, aby sme pochopili. Prijmite Ducha Svätého! To bolo prvé po vzkriesení! Pokoj a Duch!

Nech je nám vzorom tá, ktorú cirkev v litániách nazýva „sídlo múdrosti“ a evanjelium o nej hovorí, že zachovávala všetky slová božie v srdci a uvažovala o nich – a ktorú dal sám Pán Ježiš don Boscovi a tým celej saleziánskej rodine ako Matku a učiteľku, aby sme prijali Ježiša, božiu múdrosť ako Ho ona prijala a pre Neho žila.

Aby sme naozaj rástli, potrebujeme mať vzor, ideál... Konkrétny; mať jeho obraz nielen v túžbe, ale aj na stene izby a najmä v srdci a v programe dosahovania. Kto je ten môj?

A ešte malá poznámočka k vplyvu daru rozumu na medziľudské vzťahy: Rozumieť ešte neznamená súhlasiť! Ale veľakrát pomôže neodsúdiť, miernejšie posudzovať a odpustiť. A to je už veľký pokrok duše a príspevok k šíreniu božieho kráľovstva vo svete.

***Pane Ježišu Kriste, pre tvoju veľkú lásku ťa prosíme, zošli nám od Otca Ducha Svätého, Zástancu, aby pretvoril naše srdcia podľa tvojho srdca.***

***Ježišu, buď mojim Bohom! Amen!***

*Všetko som v duchu prezrel, aby som spoznával, skúmal a hľadal múdrosť a zmysel (všetkého) - aby som poznal, že bezbožnosť je pochabosť a nerozumnosť bláznovstvo* – Kaz 7,25

Pár otázok na zamyslenie:

Som naozaj presvedčený, že moja viera je rozumná?

A je naozaj taká? Snažím sa nielen uveriť, prijať, ale aj pochopiť?

Nehanbím sa za ňu? Ako ju vyznávam? Dávam ju najavo? Ako?

Nie je moja viera nakazená formalizmom, tradicionalizmom, kverulantstvom, fetišizmom?

Čo robím, aby bola moja viera rozumná?

Študujem príslušné materiály? Písmo, KKC, cirkevné dokumenty?

Mám v byte svoj ideál? Kríž? Príručnú knižnú poličku s Bibliou?

A je „ohmataná?“

Čo považujem vo svojej viere za základ a čo za najdôležitejšie?